SL Uradni list Evropske unije C 65/19

Tožba, vložena 14. novembra 2014 – Evropska komisija/Republika Ciper

(Zadeva C-515/14)

(2015/C 065/28)

Jezik postopka: grščina

Stranki

Tožeča stranka: Evropska komisija (zastopnika: E. Tserepa-Lacombe in D. Martin)

Tožena stranka: Republika Ciper

Predloga tožeče stranke

— Ugotovi naj se, da Republika Ciper ni izpolnila obveznosti iz členov 45 in 48 Pogodbe o delovanju Evropske unije in člena 4(3) Pogodbe o evropski uniji, saj ni z retroaktivnim učinkom od 1. maja 2004 odpravila merila glede starosti iz člena 27 Zakon o pokojninah [L. 97(I)97], zaradi katerega je ta člen v neskladju s prej navedenimi določbami, saj odvrača delavce od tega da zapustijo svojo državo, da bi delali v drugi državi članici za institucijo Evropske unije ali drugo mednarodno organizacijo in ker obsega različno obravnavanje med, na eni strani, delavci migranti, vključno s tistimi, ki so zaposleni pri institucijah Evropske unije ali mednarodnih organizacijah in javnimi uslužbenci, ki so delali samo na Cipru.

— Republiki Ciper naj se naloži plačilo stroškov.

Tožbeni razlogi in bistvene trditve

Komisija Sodišču predlaga, naj ugotovi, da Republika Ciper ni izpolnila svojih obveznosti iz členov 45 in 48 Pogodbe o delovanju Evropske unije in člena 4(3) Pogodbe o evropski uniji, saj ni z retroaktivnim učinkom od 1. maja 2004 odpravila merila glede starosti iz člena 27 Zakon o pokojninah [L. 97(I)97], zaradi katerega je ta člen v neskladju s prej navedenimi določbami, saj odvrača delavce od tega da zapustijo svojo državo, da bi delali v drugi državi članici za institucijo Evropske unije ali drugo mednarodno organizacijo in ker obsega različno obravnavanje med, na eni strani, delavci migranti, vključno s tistimi, ki so zaposleni pri institucijah Evropske unije in javnimi uslužbenci, ki so delali samo na Cipru. Ciprska zakonodaja, konkretno člen 27 Zakona o pokojninah [L. 97(I)97], različno obravnava uradnike nacionalne uprave in uradnike, ki v drugi državi članici delajo za mednarodne organizacije ali za Evropsko unijo, saj se lahko le delavci, ki so delali izključno na Cipru v primeru prenehanja dela za javno upravo sklicujejo na člena 24 in 25 zadevnega zakona in ohranijo svoje pokojninske pravice, četudi ne izpolnjujejo merila starosti 45 ali 48 let. Po drugi strani pa se delavci, ki so izkoristili pravico do prostega gibanja, ne morejo sklicevati na ta člena, zaradi česar izgubijo svoje pokojninske pravice.

Poleg tega sporni člen zakona o pokojninah ovira prosto gibanje delavcev, ker jim jemlje možnost kumulacije vseh prispevnih dob in ne zagotavlja celovitosti poklicne kariere delavcev migrantov kar zadeva pokojnino. Uporaba tega zakona pomeni, da delavec, ki po lastni volji preneha delati za ciprsko javno upravo zato da bi delal za mednarodne organizacije v drugi državi članici in ne izpolnjuje merila glede starosti 45 ali 48 let, na podlagi člena 27(1)(b) Zakona o pokojninah prejme le pavšal in izgubi svoje pokojninske pravice, čeprav je dopolnil minimalno prispevno dobo petih let.

Poleg tega zakon [L. 31(I)/2012], ki ureja samo prenos pokojninskih pravic iz in v pokojninski sistem Evropske unije, ne vsebuje nobene določbe glede pokojninskih pravic uradnikov, ki prenehajo delati za ciprsko javno upravo, zato da bi nastopili zaposlitev pri Evropski uniji in ki se na koncu ne odločijo za prenos pokojninskih pravic v skladu s členom 11 Priloge VIII h Kadrovskim predpisov za uradnike Evropske unije. Ti uradniki bodo v primeru, da po lastni volji prenehajo delati za ciprsko javno upravo izgubili svoje pokojninske pravice, če ne izpolnijo merila glede starosti.

Poleg tega se zakon iz leta 2011 o pokojninah državnih uradnikov in širšega javnega sektorja, vključno z lokalnimi javnimi organi (Splošne izvedbene določbe) [L. 113(I)2011], uporablja za na novo zaposlene uradnike, ki nastopijo zaposlitev 1.10.2011, ko je začel veljati ta zakon, ali po tem datumu, zaradi česar se merilo glede starosti še naprej uporablja za vse tiste, za katere velja Zakon o pokojninah [L.97(I)1997].